དགའ་ལྡན་ཁྲི་ཐོག་གོ་དགུ་པ་ཡེ་ཤེས་དོན་འགྲུབ་
དགའ་ལྡན་ཁྲི་ཐོག་གོ་དགུ་པ་ཡེ་ཤེས་དོན་འགྲུབ་ནི། བདག་ཉིད་ཆེན་པོ་འདི་གང་དུ་འཁྲུངས་པའི་ཡུལ་ནི། བོད་ལྗོངས་ཆོལ་ཁ་གསུམ་ལས་མདོ་ཁམས་སྟོད་ཀྱི་ཆར་གཏོགས་ཤིང༌། དགེ་བཅུ་ཚང་བའི་ས་ཆ་ཐར་ལམ་མཛད་འབུམ་ཞེས་གྲགས་པ་སྔ་དུས་ཆོས་རྒྱལ་རྣམས་ཀྱི་ལྷ་འབངས་སུ་གཏོགས་པའི་ཡུལ་ལྗོངས་ཡོན་ཏན་ཕུལ་དུ་བྱུང་བ་དེ་ཉིད་ཡིན་ལ། ཡབ་ནི་མཛད་འབུམ་ཚང་བསོད་ནམས་དངོས་གྲུབ་ཅེས་བྱ་བ་རྒྱལ་རིགས་ཕུན་སུམ་ཚོགས་པའི་རྒྱུད་ལས་བྱུང་བ་དད་པ་གཏོང་ཕོད་སོགས་ཡ་རབས་བཟང་པོའི་ངང་ཚུལ་དང་ལྡན་པ་དེ་ཉིད་ཡིན་ལ། ཡུམ་ནི་སྐལ་བཟང་སྒྲོན་མར་གྲགས་པ་བུད་མེད་ཀྱི་སྐྱོན་དང་བརལ་བ་གཡོ་སྒྱུ་ཆུང་ཞིང་རང་བཞིན་བཟང་བ་རྟག་པར་ཡིག་དྲུག་འདྲེན་པ་སོགས་དགེ་བའི་བྱ་བ་འབའ་ཞིག་ལ་གཞོལ་བ་ཞིག་གོ། ཡབ་ཡུམ་འདི་གཉིས་ལ་སྲས་དྲུག་མངའ་བ་ལས་བདག་ཉིད་ཆེན་པོ་འདི་བཞི་པ་ཡིན། རབ་བྱུང་བཅོ་ལྔ་པའི་ལྕགས་ཕག་༡༩༡༡ལོར་ངོ་མཚར་བའི་ལྟས་དུ་མ་དང་བཅས་སྐུ་བལྟམས། མཚན་ལ་བློ་བཟང་ཚེ་རིང་ཞེས་གསོལ། གཞོན་ནུ་དེ་ཉིད་ནི་བྱིས་པའི་གནས་སྐབས་ཉིད་ནས་ཀྱང་བྱིས་པའི་སྤྱོད་ཚུལ་ལས་འདས་ཤིང༌། ཉེས་སྤྱོད་རྣམས་རང་བཞིན་གྱིས་བསྡམས། ཆགས་མེད་གཏོང་སེམས་ཅན་གཞན་ལ་སྙིང་བརྩེ་བ་སྙན་པར་སྨྲ་བ། དམ་པའི་ཡོན་ཏན་རྨད་དུ་བྱུང་བ་བདག་གིར་བཞེས་ཚུལ་དེ་ལྟར་ལ། ཁྱིམ་ནས་ཁྱིམ་མེད་པར་རབ་ཏུ་བྱུང་སྟེ་རྒྱལ་བའི་བསྟན་པ་རིན་པོ་ཆེའི་སྒོར་ཞུགས། རིམ་གྱིས་དབུས་གཙང་དུ་བྱོན། དགུང་ན་ཕྲ་བས་རབ་ཏུ་བྱུང་བའི་ནར་མ་སོན་ནའང་བསྟན་པ་རིན་པོ་ཆེར་འཇུག་པ་ལ་ཐུགས་ཧ་ཅང་རིངས་པའི་ཚུལ་ནི་སྐུ་རྩེད་གནང་བའི་སྐབས་སུའང་ཁྲི་སྟེང་དུ་བཞུགས་ནས་ཆོས་ཀྱི་འཁོར་ལོ་བསྐོར་བའི་མཛད་པ་སོགས་རྣམ་པ་ཀུན་ཏུ་ཆོས་ཀྱི་སྤྱོད་པ་བཟང་པོ་སྣ་ཚོགས་མཛད། གཟུར་གནས་ཀུན་གྱིས་བསྔགས་བརྗོད་ཀྱི་མེ་ཏོག་ལན་བརྒྱར་འཐོར་བ་སོགས་བྱིས་པ་གཞན་དང་མི་འདྲ་བའི་ངོ་མཚར་ཅན་ཞིག་བྱུང༌། དགུང་གྲངས་བདུན་དུ་ཕེབས་པ་ན་དེ་གའི་བདེ་སྐྱིད་གླིང་དུ་ཆོས་ཞུགས་ཀྱིས་བོད་ཡིག་འབྲེི་ཀློག་སོགས་ཆོས་སྤྱོད་རྣམ་བཅུའི་བྱ་བ་མཐའ་དག་ལ་བསླབས་ཤིང་མཁས་པར་མཛད། དགུང་གྲངས་བཅུ་གཉིས་སུ་ཕེབས་པ་ན་སྲིད་འབྱོར་ཕུན་ཚོགས་ལ་ཡིད་རབ་ཏུ་འབྱུང་ནས་ཐར་པ་བླ་ན་མེད་པའི་རྒྱུ་མཆོག་དང་རབ་ཏུ་འབྱུང་བ་ནི་ཤཱཀྱའི་བརྟུལ་ཞུགས་བླ་ན་མེད་པར་གཟིགས་ནས་བདག་ཉིད་ཀྱང་དེ་དག་གི་རྣམ་ཐར་གཙང་མའི་རྗེས་སུ་ཅིའི་ཕྱིར་མི་འཇུག་སྙམ་དུ་དགོངས་པ་སོགས་ཐུགས་ཤིན་ཏུ་སྤྲོ་བ་དང༌། དགྱེས་པའི་སྒོ་ནས་ལུང་རྟོགས་ཡོན་ཏན་རྒྱ་མཚོའི་མངའ་བདག་འགྲན་ཟླ་མེད་པའི་ཆོས་རྗེ་ཁྲི་འཇམ་དབྱངས་དམ་ཆོས་ཀྱི་ཡང་སྤྲུལ་ཡེ་ཤེས་དམ་ཆོས་དཔལ་བཟང་པོས་མཁན་སློབ་སྦྲགས་མ་མཛད་དེ་ཚིགས་སྔ་མ་རབ་ཏུ་བྱུང་བའི་དགེ་ཚུལ་གྱི་སྡོམ་པ་ཡང་དག་པར་བཞེས་ནས་མཚན་ཡང་ཡེ་ཤེས་དོན་འགྲུབ་ཅེས་བྱ་བ་གསོལ། དགུང་གྲངས་བཅུ་བདུན་དུ་ཕེབས་པ་ན་ངེས་པར་མདོ་སྔགས་ཀྱི་གཞུང་ལ་དཔྱད་པ་དཔྱིས་ཕྱིན་པ་ཞིག་བྱེད་དགོས་པ་ཐུགས་ལ་ནར་མར་འཁྲུངས་ཏེ་རིང་ནས་བགྲོད་པའི་ལམ་གྱི་སྡུག་བསྔལ་བཟོད་པར་དཀའ་བ་དག་ལ་ཇི་མི་སྙམ་པར་ཆོས་འཚོལ་བ་ལ་རིངས་པ་དང་། དཔའ་ཞིང་རྟུལ་ཕོད་པ་བྱང་ཆུབ་སེམས་དཔའ་རྟག་ཏུ་ངུའི་ངང་ཚུལ་བཟུང་སྟེ་ཟླ་བ་གསུམ་གྱི་རིང་རྐང་བགྲོད་ཀྱིས་གདན་ས་ཆེན་པོ་དཔལ་ལྡན་འབྲས་སྤུངས་མཁས་མང་བློ་གསལ་བྱེ་བའི་གླིང་གྲྭ་ཚང་གི་སྤོམ་འབོར་ཁང་ཚན་དུ་སྒྲིགས་ཞུགས་མཛད། དེ་སྐབས་བློ་གླིང་གྲྭ་ཚང་གི་མཁན་ཁྲི་གོ་བོ་བློ་གྲོས་རྒྱ་མཚོ་མཆོག་ཡིན་པ་དང༌། ཁག་ཐེག་དགེ་རྒན་ནི་རིན་པོ་ཆེ་ཉིད་ཀྱི་ཞང་པོ་དགེ་བཤེས་ངག་དབང་ཆོས་མཛད་ནས་གནང༌། ཁོང་དགེ་བཤེས་མཁས་པ་དང་བླ་མ་གཞུང་ལས་པ་ཡང་ཡིན། གདན་སར་སློབ་གཉེར་གནང་སྐབས་དཔེ་ཁྲིད་དགེ་རྒན་གཙོ་བོ་ཡོངས་ཀྱི་དགེ་བའི་བཤེས་གཉེན་ཆེན་པོ་སྤོམ་ར་དགེ་བཤེས་ཡེ་ཤེས་བློ་ལྡན་མཆོག་ཡིན། གཞན་ཡང་ལྡན་མ་དགེ་བཤེས་སྟོང་དཔོན་རིན་པོ་ཆེ་དང༌། ཏྲེ་ཧོར་སྐྱོར་དཔོན་རིན་པོ་ཆེ་སོགས་ནས་ཀྱང་བཀའ་གནད་དོགས་གཅོད་དཔེ་ཁྲིད་མང་པོ་ཞུས། དགུང་གྲངས་ཉི་ཤུར་ཕེབས་པ་ན་དཔལ་ལྡན་འབྲས་སྤུངས་པའི་འདུས་ཚོགས་ཀྱི་དབུས་སུ་དྲང་ངེས་ཀྱི་ཚོགས་ལངས་བཞེངས་པས་དགེ་བའི་བཤེས་གཉེན་སྡེ་སྣོད་འཛིན་པ་རྒྱ་མཚོ་ལྟ་བུ་མཐའ་དག་ཀྱང་དམ་པ་འདིའི་བློ་གྲོས་ཀྱི་བང་མཛོད་ལས་འོངས་པའི་ལེགས་བཤད་གསར་པའི་དུས་སྟོན་ཉམས་སུ་མྱོང་བས་ཡིད་ཚིམས། འདུས་མང་ཡོངས་ནས་ངོ་མཚར་བའི་གཏམ་གྱི་དགའ་སྟོན་ལ་རོལ་བར་བྱས་པའི་དུས་འདའ་ཞིང༌། གདན་ས་གསུམ་ན་སྙན་པའི་བ་དན་ཆེས་ཆེར་གཡོ་བར་གྱུར་ཏོ། །དེའི་སྐབས་ཀྱི་རྩོད་ཟླ་ནི་ཕ་ར་རྒན་དཔལ་ཚོགས་ཡིན་འདུག དགུང་གྲངས་ཉེར་གསུམ་དུ་ཕེབས་པ་ན་རྩོད་ཟླ་སྤོམ་ར་རྒན་ཐུབ་བསྟན་ཚེ་རིང་དང་སྦྲགས་སྐབས་གཉིས་པ་ཚོགས་ལངས་དངོས་སུ་བཞེངས། དགུང་གྲངས་ཉེར་བཞིར་ཕེབས་པ་ན་རྩོད་ཟླ་མི་ཉག་རྒན་དཀོན་མཆོག་གྲགས་པ་དང་སྦྲགས་སྐབས་བཞི་པའི་ཚོགས་ལངས་བཞེངས་ཏེ་མཁས་པའི་སྙན་གྲགས་ཆེས་ཆེར་སོང༌། དགུང་གྲངས་ཉེར་ལྔར་ཕེབས་པ་ན་བསྟན་པའི་ནང་མཛོད་སོ་སོར་ཐར་པ་རིགས་བདུན་གྱི་ནང་ནས་ཆེས་མཆོག་ཏུ་གྱུར་པ་རྒྱལ་མཚན་གྱི་ཏོག་ལྟར་མངོན་པར་འཕགས་པ་ནི་དགེ་སློང་གི་སྡོམ་པ་ཉིད་དུ་གཟིགས་ཤིང་དགོངས་ནས་ཡོངས་འཛིན་བྱམས་པ་རིན་པོ་ཆེ་མཆོག་སྤྲུལ་རྗེ་བཙུན་ཐུབ་བསྟན་བྱམས་པ་ཚུལ་ཁྲིམས་བསྟན་འཛིན་མཆོག་གི་དྲུང་ནས་བསྙེན་པར་རྫོགས་པ་དགེ་སློང་གི་སྡོམ་པ་ཡང་དག་པར་བཞེས་ཏེ་ལྷག་པ་ཚུལ་ཁྲིམས་ཀྱི་བསླབ་པ་ཡོངས་སུ་རྫོགས་པས་ཉེས་ལྟུང་ཕྲ་མོས་ཀྱང་མ་གོས་པ་ཚུལ་ཁྲིམས་མིག་གི་འབྲས་བུ་བཞིན་དུ་སྲུང་བར་མཛད། དགུང་གྲངས་སུམ་ཅུར་ཕེབས་པ་ན་དམ་ཆོས་འདུལ་བའི་ཚོགས་ལངས་དང༌། དགུང་ལོ་སོ་བཞིར་མཛོད་ཀྱི་ཚོགས་ལངས་བཞེངས་གནང་བ་གཉིས་ཀར་ཤག་སྐོར་མཁན་རིན་པོ་ཆེ་མཆོག་ནས་རྩོད་ཟླ་གནང༌། སྐབས་དེར་འཛིན་གྲོགས་མཁས་སྙན་ཆེ་བ་ཤག་སྐོར་མཁན་རིན་པོ་ཆེ་ཉི་མ་རྒྱལ་མཚན། སྐུ་ཞབས་བ་ཀུ་ལ་རིན་པོ་ཆེ། སྐུ་ཞབས་དར་མདོ་རིན་པོ་ཆེ། སྐུ་ཞབས་དྲིའུ་ལྷས་རིན་པོ་ཆེ་སོགས་དང༌། ཁ་གཏད་འཛིན་གྲྭ་ལྟག་མའི་ནང་ཚུལ་ཁང་བླ་མ་ཞེས་ཡོངས་སུ་གྲགས་པ་ལོག་སྨྲ་ཚར་གཅོད་པ་ལ་ཕྱོགས་གླང་གཉིས་པ་ལྟ་བུ་ཁོང་ཡོད་པ་རེད། དགུང་གྲངས་ཞེ་དྲུག་ཏུ་ཕེབས་པ་རབ་བྱུང་བཅུ་དྲུག་པའི་མེ་སྤྲེལ་ལོར་སྔར་སྲོལ་ལྟར་གདན་ས་གསུམ་གྱི་དགེ་བཤེས་ལྷ་རམས་པ་རྣམས་ནོར་གླིང་དུ་རྒྱལ་བ་དོན་གྱི་བདག་པོའི་སྤྱན་སྔར་རྩོད་རྒྱུགས་འབུལ་བཞེས་ལྟར་ཕུལ། ལོ་དེར་ལྷ་ལྡན་སྨོན་ལམ་ཆེན་མོའི་གྲྭ་སྐོར་དུ་འདུ་བའི་མཁས་པ་ནམ་མཁའི་སྐར་ཚོགས་ལྟ་བུའི་དབུས་སུ་གཞུང་ཆེན་བཀའ་པོད་ལྔའི་དམ་བཅའ་འཇོག་གནང་མཛད་པར་མཁས་པའི་ཡང་རྩེར་ལྷ་རམས་ཨང་དང་པོའི་དང་པོ་མཚན་བཞེས་མཛད་ཅིང༌། གཞུང་ས་ནས་གནང་སྐྱེས་གྱ་ནོམ་པ་གསོལ་རས་བསྩལ། སྤྱིར་སྟངས་རིན་པོ་ཆེ་རང་གི་དགོངས་པར་དགེ་བཤེས་ལྷ་རམས་པའི་མཚན་རྟགས་བཞེས་གྲུབ་རྗེས་ལམ་སེང་བྱ་བརལ་དུ་ཕེབས་ཏེ་མི་ལ་གཉིས་པ་གྲུབ་ཆེན་ཏྲེ་ཧོར་སྐྱོར་དཔོན་རིན་པོ་ཆེའི་ཞབས་རྡུལ་སྤྱི་བོར་བསྟེན་ཏེ། སྒྲུབ་པའི་རྒྱལ་མཚན་སྲིད་པ་གསུམ་ན་བསྒྲེང་པའི་ཐུགས་འདུན་རིང་མོ་ཞིག་ནས་ཡོད་ཀྱང་རྒན་སྐྱོར་དཔོན་རིན་པོ་ཆེ་ནས་ནན་ཏན་ཆེན་པོས་བཀའ་སློབ་དང་འགྲེལ་རྒྱུད་ལ་སྒྲིག་ཞུགས་གནང་དགོས་པའི་བཀའ་བསྩལ་སྤྱི་བོར་ཕེབས་པར་བརྟེན། དཔལ་ལྡན་སྟོད་རྒྱུད་གྲྭ་ཚང་དུ་སྔགས་ཕྱོགས་ཀྱི་སློབ་གཉེར་མཐར་ཕྱིན་མཛད་སླད་ཆིབས་བསྒྱུར་གྱིས་སྒྲིག་ཞུགས་དང་འབྲེལ་དགེ་བའི་བཤེས་གཉེན་ཆེན་པོ་མཁན་རིན་པོ་ཆེ་མི་ཉག་ཚེ་བརྟན་ཞབས་ཀྱི་སྐུ་མདུན་ནས་རྒྱུད་པའི་འཆད་ཉན་གྱི་གཙོ་བོ་འགྲོལ་པ་བཞི་སྦྲགས་དང༌། སྦས་དོན་ཀུན་གསལ་སོགས་གསན་བཞེས་མཛད། ཆོས་ཐོག་མ་ཟིན་གྱི་བར་རྒྱུད་པའི་བསྐྱེད་རིམ་པ་གསར་བུ་རྣམས་དང་མཉམ་དུ་ཉ་མོ་ཆུ་འདྲེས་བཞིན་ཆད་ལུས་མེད་པར་ཚུལ་བཞིན་བསྐྱངས་པར་མཛད། དགུང་གྲངས་ཞེ་དགུར་ཕེབས་པ་ན་༡༩༥༩ལོར་བོད་གངས་ཅན་གྱི་ལྗོངས་སུ་རྒྱ་དམར་གྱི་དམག་དཔུང་དྲག་པོའི་མི་བསྲུན་གདུག་རྩུབ་བཙན་པོས་རྒྱལ་བའི་བསྟན་པ་རིན་པོ་ཆེ་དང༌། དེ་འཛིན་དགེ་འདུན་སྡེ་བཅས་བཅོམ་པ་ན་ྋསྤྱི་ནོར་ྋགོང་ས་སྐྱབས་མགོན་ཆེན་པོས་རླབས་ཆེན་ཐུགས་བསྐྱེད་ཟབ་མོའི་མཐུས་ཁྱིམ་མཚེས་རྒྱལ་ཁབ་རྒྱ་གར་འཕགས་པའི་ཡུལ་དུ་ཞབས་སོར་བཀོད་དེ་ཌལ་ཧོར་སིར་བཞུགས། དགུང་གྲངས་ལྔ་བཅུ་ལྔ་གསུམ་ཕེབས་པ་ཆུ་ཡོས་༡༩༦༣ལོར་རྡ་ས་ཕོ་བྲང་རྙིང་པར་དགེ་བཤེས་དྲག་གྲས་སུམ་ཅུ་སོ་གཉིས་ཀྱི་རྒྱལ་བ་ཡབ་སྲས་གསུམ་དང༌། མཚན་ཞབས་རྣམ་པའི་དབུས་སུ་ཉིན་ཉེར་གཅིག་རིང་སྔགས་ཀྱིས་རྩོད་རྒྱུགས་འབུལ་བཞེས་མཛད་པར་སྔགས་རམས་ཨང་དང་པོའི་མཚན་བཞེས་བཀྲིན་བསྐྱངས་པ་བཅས། མདོར་ན་མདོ་སྔགས་ཀྱི་ཆོས་ཚུལ་ཀུན་ལ་ཐོས་བསམ་སྒོམ་གསུམ་གྱི་སྦྱངས་པ་ཡོངས་སུ་རྫོགས་པར་མཛད། རབ་བྱུང་བཅུ་དྲུག་པའི་ཆུ་ཡོས་༡༩༦༣ལོར་དཔལ་ལྡན་སྟོད་རྒྱུད་གྲྭ་ཚང་གི་བླ་མ་དབུ་མཛད་བསྐོ་གཞག་སྩལ་དོན་བཞིན་གཞན་ཡུལ་དུ་དབང་མེད་དུ་གྱར་དགོས་བྱུང་བ་ལ་བརྟེན་ལུགས་སྲོལ་གསར་རྙིང་དང༌། ཡུལ་ཁམས་གཤིས་ལུགས་མི་འདྲ་བ་ཚོགས་ཆོས་ཚོགས་ཡུལ་སོགས་གང་ཅིར་དཀའ་ངལ་སྣ་ཚོགས་པ་ཆུ་གཉེར་བཞིན་གཅིག་མཇུག་གཉིས་མཐུད་ཀྱིས་འཕྲད་ཀྱང་ངལ་བ་དང་དུ་བླང་སྟེ་དཔལ་ལྡན་སྟོད་རྒྱུད་གྲྭ་ཚང་གི་ཆོས་ཕྱོགས་ཀྱི་མཛད་སྒོ་ཚོགས་ཆོས་སློབ་གཉེར། ཆོ་ག་ཕྱག་ལེན། འདོན་རྟ་དབྱངས། ཐིག་རྡུལ་ཚོན། ཁྲིམས་སྒྲིག་ལམ་སོགས་གང་ཅིར་སླར་གསོ་ཚགས་ཚུད་དང་འབྲཻལ་ཐུགས་མཐུན་ཁྲིམས་གཙང་འདོད་བློ་ཚིམས་པ་མཛད། མེ་རྟ་༡༩༦༦ལོར་བླ་མ་དབུ་མཛད་ཀྱི་ལོ་དུས་གཙང་པས་ལོ་དེར་རྒྱུད་སྟོད་གྲྭ་ཚང་གི་མཁན་པོ་བསྐོ་གཞག་མཛད་ཅིང་ལོ་གསུམ་གྱི་རིང་མཁན་པོའི་ཞུ་སྒོ་གཙོ་བོ་འགྲེལ་པ་བཞི་སྦྲགས་ཀྱིས་མཚོན་པའི་ཆོས་འཆད་སྤེལ་སོགས་ཆད་ལུས་མེད་པ་མཁན་རབས་གོང་མའི་རྣམ་ཐར་སྐྱོང་བར་མཛད། ས་བྱ་༡༩༦༩ལོར་རྒྱུད་སྟོད་གྲྭ་ཚང་གི་མཁན་པོའི་ལས་དུས་གཙང་པ་དང་ཌལ་ཧོར་ནས་མ་སུ་རིར་ཕེབས་བཞུགས་ཀྱིས་ངོ་ཤེས་གཏན་ནས་མེད་པས་རྒྱ་གར་བ་ཁེ་གཙང་གི་དབུས་སུ་འཇིགས་བྱེད་ཀྱི་གཞི་བསྙེན་ལོ་ལྔ་རིང་སྐུ་མཚམས་དམ་པོར་བཅད་དེ་ཁ་སྐོང་སྦྱིན་སྲེག་དང་བཅས་པ་ལེགས་གྲུབ་དང༌། དེ་རྗེས་གང་འོས་ཀྱི་མཚམས་བསྙེན་སྒྲུབ་དང་སྤོང་བ་བསམ་གཏན་ལ་རོལ་བར་མཛད། རིང་མིན་མ་སུ་རིར་གནས་སྡོད་བོད་རིགས་རྣམས་ནས་ཇི་ལྟར་གསོལ་བ་བཏབ་པ་བཞིན། མ་སུ་རིའི་དགོན་པ་བཤད་སྒྲུབ་ཆོས་འཁོར་གླིང་གི་ཉེ་འཁྲིས་སུ་གཟིམ་ཤག་གསར་པར་གདན་དྲངས་པ་བཞིན་ཆིབས་སྒྱུར་བསྐྱངས་ཏེ། མི་མང་རྣམས་ལ་དུས་བཟང་སོ་སོར་བཀའ་ཆོས་དང༌། དེར་ཡོད་སློབ་ཕྲུག་བརྒྱ་ཕྲག་འགའ་ཤས་ལ་དགེ་ཚུལ་གྱི་དངོས་པོ་བསྩལ། རྗེས་སུ་བཤད་སྒྲུབ་ཆོས་འཕེལ་གླིང་གི་དཀོན་གཉེར་ཐུབ་བསྟན་བསམ་འཕེལ་ནས་གསོལ་བ་བཏབ་པ་བཞིན། ཡུལ་དགོན་དེའི་ནང་རྗེ་ཡབ་སྲས་གསུམ་གྱི་གསུང་འབུམ་ལྗགས་ལུང་གནད་སྨིན་བཀྲིན་བསྐྱངས། དགུང་གྲངས་བདུན་ཅུ་དོན་གཉིས། ཤིང་བྱི་༡༩༨༤ ཟླ་ ༢ ཚེས་ ༡༥ལ་ཤར་རྩེ་ཆོས་རྗེར་བསྐོ་བཞག་བཀྲིན་ཆེ་བ་བཞིན་ཆོ་འཕྲུལ་སྨོན་ལམ་ཆེན་མོ་དང་སྟབས་བསྟུན་རྒྱ་གར་བྱང་ཕྱོགས་རྒྱལ་བའི་བཞུགས་སྒར་རྡ་རམ་ས་ལར་ཆེད་བཅར་དགོས་སྐོར་ཕེབས་པ་བཞིན་སྐུ་བཅར་ཞུས་ཏེ། ༡༩༨༤ ཕྱི་ཟླ་༣ ཚེས་༡༡གཟའ་སྐར་འཕྲོད་སྦྱོར་དགེ་བའི་ཉིན་ཁྲི་འདོན་མཇལ་ཁ་དང་འབྲཻལ་རིགས་ལམ་སློབ་གཉེར་ཁང་དུ་རྟེན་འབྲཻལ་མཛད་སྒོ་གནང༌། མེ་སྟག་༡༩༨༦ལོའི་དགུན་ཐོག་འབྲས་སྤུངས་སུ་ཆིབས་བསྒྱུར་གྱིས་འབྲས་སྤོམ་ར་ཁང་ཚན་དང༌། ཏྲེ་ཧོར་བཀའ་འགྱུར་རིན་པོ་ཆེ། མཚོ་སྣ་རིན་པོ་ཆེ་ཐུན་མོང་ནས་ཇི་ལྟར་གསོལ་བ་བཏབ་པ་བཞིན་འབྲས་བློ་གླིང་སྤོམ་ར་ཁང་ཚན་གྱི་འདུ་ཁང་ནང་ཕར་ཕྱིན་བཤད་ཁྲིད་ཆ་ཚང་ཞིག་གནང༌། དགུང་གྲངས་བརྒྱད་ཅུར་ཕེབས་པ་༡༩༩༠ ཐམ་པ་ཟླ་ ༡༡ ཚེས་ ༢༦རབ་བྱུང་བཅུ་བདུན་པ་ལྕགས་རྟ་ཟླ་ ༡༠ ཚེས་ ༦ གཟའ་སྐར་འཕྲོད་སྦྱོར་ཕུན་ཚོགས་ཉིན་སྔར་སྲོལ་བཞིན་དགའ་ལྡན་རྣམ་པར་རྒྱལ་བའི་གླིང་གི་ཚོགས་ཆེན་རྟེན་དང་བརྟེན་པར་བཅས་པ་གསར་བཞེངས་ལེགས་གྲུབ་བཀྲ་ཤིས་ཀྱི་དགེ་མཚན་དང་བཅས་འཇམ་མགོན་རྒྱལ་བ་གཉིས་པའི་རྒྱལ་ཚབ་དགའ་ལྡན་ཁྲི་ཐོག་གོ་དགུ་པའི་ཁྲི་འདོན་རྟེན་འབྲཻལ་གྱི་མཛད་སྒོ་བསྐྱངས་ནས་ལམ་རིམ་ཆེན་མོའི་ཟབ་བཤད་ཀྱིས་མཚོན་ཁྲི་པའི་གནང་སྒོ་ཁག་དང༌། ལྷག་དོན་སྨོན་ལམ་ཆེན་མོའི་ཁྲི་པའི་མཛད་ཁུར་བཞེས་ཐོག སྐྱེས་རབས་སོ་བཞི་པའི་ཆོས་འབྲཻལ་བསྐྱངས་ཏེ་སྐྱེ་བོ་མང་པོར་ཐར་པའི་ས་བོན་གྱི་དགེ་རྩ་བསྐྲུན་པར་མཛད། ༡༩༩༥ ཕྱི་ཟླ་ ༥ ཚེས་ ༢༨ཉིན་ཞིང་འདིར་རེ་ཞིག་སྐུ་ཚེ་འདིའི་གདུལ་བྱ་རྫོགས་ནས་རྟག་འཛིན་ཅན་རྣམས་ཆོས་ལ་བསྐུལ་ཕྱིར་མྱ་ངན་ལས་འདས་པའི་མཛད་པ་ངོ་མཚར་བའི་ལྟས་དུ་མ་དང་བཅས་རེ་ཞིག་སྐུ་ཞི་བ་ཆོས་ཀྱི་དབྱིངས་སུ་གཞོལ་བའི་ཚུལ་བཞེས་ཏེ་ཉིན་མཚན་བདུན་གྱི་བར་ཐུགས་དམ་ལ་བཞུགས་པའི་རིང༌། དམ་པ་དེ་ཉིད་ཀྱི་བཞུགས་ཤག་དང་ཁང་ཚན་རྙིང་པའི་ར་སྐོར་དུ་གྲྭ་ཚང་དང༌། ཁང་ཚན་ཁག མཁན་བླ་དགེ་བཤེས། དད་སློབ་འདུས་མང་བཅས་ནས་ཞབས་མཇུག་མཆོད་འབུལ་རྒྱ་ཆེར་ཞུས། ཕྱི་ཟླ་ ༦ ཚེས་ ༡ ཉིན་ཞོགས་པ་ཆུ་ཚོད་ ༧ ཐོག་སྐུ་པུར་གཟིམ་ཤག་ནས་གདན་དྲངས་ཏེ་ཞུགས་འབུལ་ཞུས། དེ་ཉིན་དགོང་དྲོ་རྒྱུད་སྟོད་གྲྭ་ཚང་གི་ཕྱག་མཛོད་གཉིས་ཆེད་མངགས་མཆོད་འབུལ་ཞུ་བར་ཕེབས། ཚེས་ ༦ ཉིན་ཞུགས་འབུལ་མཆོད་རྟེན་ཁ་དབྱེ་སྟེ་སྐུ་རུས་གྲྭ་ཚང་དང༌། ཁང་ཚན། དེ་ནས་གཟིམ་ཤག་ཏུ་གདན་དྲངས་ཏེ་རང་གཞུང་སྐུ་ཚབ་ཆེད་ཕེབས་སྤྱི་འཐུས་དང༌། གཞིས་འགོ་སོགས་ཀྱིས་མཇལ་ཁ་ཞུས། ཕྱི་ཟླ་༦ ཟླ་མཇུག་ཏུ་བླ་བྲང་ནས་གདན་ས་གསུམ་དང༌། གསང་ཆེན་རྒྱུད་གྲྭ་སྟོད་སྨད་བཀྲ་ཤིས་ལྷུན་པོ་སོགས་སུ་མཆོད་སྤྲིན་རྒྱ་ཆེར་འབུལ་བཤམས་དང་འབྲཻལ་དགའ་ལྡན་ཚོགས་ཆེན། རྒྱུད་སྟོད་གྲྭ་ཚང༌། འབྲས་སྤུངས་སྤོམ་ར་ཁང་ཚན་བཅས་ལ་འདྲ་སྐུ་མི་ཚད་མ་རེ་འཇོག་འབུལ་ཞུས། གསེར་གདུང་རིན་པོ་ཆེ་དེ་ནི་བློ་གསལ་གླིང་གཙུག་ལག་ཁང་གི་རྟེན་གྲས་གཡས་པའི་ནང་བཞུགས་སུ་གསོལ། གསུང་ལས་སྐྱེས་པའི་སློབ་མ་ཡང༌། ཐར་ལམ་སྤྲུལ་སྐུ་དཔལ་ལྡན་ཡེ་ཤེས་དང༌། རྒྱལ་ཐང་རྒྱལ་ཟུར་སྤྲུལ་སྐུ་བློ་བཟང་དཔལ་ལྡན། ཟངས་འབུམ་རིན་པོ་ཆེ་སོགས་རྒྱས་སྲས་སྤྲུལ་པའི་སྐུ་དང༌། གཞུང་ལུགས་རབ་འབྱམས་སྨྲ་བའི་དགེ་བཤེས། རྩེ་གཅིག་སྒྲུབ་པའི་རྒྱལ་མཚན་སྒྲེངས་པའི་བྱ་བཏང་པ་བཅས་ཤིན་ཏུ་མང་པོ་བསྐྱངས།